ການຈັດຕັ້ງປະຕິບັດວຽກງານວິຊາສະເພາະ ເກັບລາຍຮັບເຂົ້າງົບປະມານແຫ່ງລັດປີ 2018 ຂອງດ່ານພາສີປະເພນີໜອງດາ ເມືອງສີໂຄດຕະບອງ ນະຄອນຫຼວງວຽງຈັນ ຂຶ້ນກັບກອງຄຸ້ມຄອງພາສີ V ນັບແຕ່ເດືອນມັງກອນ-ກໍລະກົດ 2018 ສາມາດປະຕິບັດລາຍຮັບໄດ້ທັງໝົດ 1,12 ຕື້ກວ່າກີບ ເທົ່າກັບ 108,27% ຂອງແຜນການປີ ຄິດເປັນເງິນເກືອບ 100 ລ້ານກີບ ຊຶ່ງລາຍຮັບສ່ວນໃຫຍ່ໄດ້ຈາກການນຳເຂົ້າປະເພດໝາກໄມ້ຕາມລະດູການ ເຄື່ອງອຸປະໂພກ-ບໍລິໂພກ ແລະ ອື່ນໆ.
ທ່ານ ທອງວັນ ສີທອງມາ ຫົວໜ້າດ່ານພາສີປະເພນີໜອງດາ ໃຫ້ຮູ້ວ່າ: ດ່ານພາສີປະເພນີໜອງດາ ເປັນດ່ານປະເພນີຂຶ້ນກັບກອງຄຸ້ມຄອງພາສີ V ຕັ້ງຢູ່ເມືອງສີໂຄດຕະບອງ ນະຄອນຫຼວງວຽງຈັນ ປະກອບມີພະນັກ ງານເຈົ້າໜ້າທີ່ພາສີ ທັງໝົດ 9 ຄົນ ຍິງ 1 ຄົນ ໃນນັ້ນ ມີຫົວໜ້າດ່ານ 1 ຄົນ ຮອງຫົວໜ້າດ່ານ 2 ຄົນ ພະນັກງານວິຊາການ 4 ຄົນ ແລະ ພະນັກງານຕາມສັນຍາ 2 ຄົນ ມີສະມາຊິກພັກ 07 ຄົນ ຍິງ 1 ຄົນ.
ສຳລັບປີ 2018 ດ່ານພາສີປະເພນີໜອງດາ ໄດ້ຮັບຕົວເລກຈັດເກັບລາຍຮັບເຂົ້າງົບປະມານແຫ່ງລັດທັງໝົດ 1,03 ຕື້ກີບ ພາຍຫຼັງໄດ້ຕົວເລກມອບໝາຍໃຫ້ຈັດເກັບລາຍຮັບ ຄະນະຮັບຜິດຊອບພາຍໃນດ່ານ ໄດ້ສັບຊ້ອນພະນັກງານວິຊາການເຂົ້າວຽກງານຕົວຈິງ ແລະ ໄດ້ແບ່ງຕົວເລກຈັດເກັບລາຍຮັບປະຈຳເດືອນ ເດືອນລະ 86 ລ້ານກີບ ແບ່ງເປັນງວດລະ 259 ລ້ານກີບ ແຕ່ຜ່ານການຈັດຕັ້ງປະຕິບັດວຽກງານຕົວຈິງ 7 ເດືອນ 2018 (ນັບແຕ່ວັນທີ 1 ມັງກອນ 2018-ວັນທີ 31 ກໍລະກົດ 2018) ສາມາດຈັດເກັບລາຍຮັບເຂົ້າງົບປະມານໄດ້ທັງໝົດ ຈຳນວນ 1,12 ຕື້ກວ່າກີບ ເທົ່າກັບ 108,27% ຂອງແຜນການປີ ລື່ນແຜນການປີ 8,27% ຄິດເປັນເງິນປະມານ 85 ລ້ານກວ່າກີບ ຊຶ່ງລາຍຮັບສ່ວນໃຫຍ່ໄດ້ຈາກການເກັບພາສີການນຳເຂົ້າສິນຄ້າປະເພດເຄື່ອງອຸປະໂພກ-ບໍລິໂພກ ປະເພດໝາກໄມ້ຕາມລະດູການ ປະເພດຜັກ ແລະ ອື່ນໆ.
ສາເຫດທີ່ເຮັດໃຫ້ການຈັດເກັບລາຍຮັບໃນ 7 ເດືອນ 2018 ລື່ນແຜນການປີ ເນື່ອງຈາກດ່ານພາສີປະເພນີໜອງດາ ເປັນດ່ານທີ່ມີໂຄງສ້າງຄ້າຍຄືກັບດ່ານສາກົນ ປະກອບມີຫຼາຍພາກສ່ວນ ເປັນຕົ້ນ ແມ່ນຕຳຫຼວດກວດຄົນເຂົ້າເມືອງ (ຕມ) ມີພາສີປະຈຳດ່ານ ໜ່ວຍງານກັກກັນພືດ ໜ່ວຍງານສາທາລະນະສຸກ ແລະ ຜູ້ສຳປະທານເອື້ອອຳນວຍຄວາມສະດວກສະຖານທີ່ຕ່າງໆພາຍໃນດ່ານ ການເຂົ້າ-ອອກຂອງຜູ້ປະກອບການ ແລະ ປະຊາ ຊົນທີ່ເຂົ້າ-ອອກຜ່ານດ່ານດັ່ງກ່າວ.
ຄຽງຄູ່ກັນນີ້ ຍ້ອນມີກົດໝາຍວ່າດ້ວຍພາສີ ບັນດາບົດແນະນຳ ແຈ້ງການຕ່າງໆເປັນບ່ອນອີງໃນການຈັດ ຕັ້ງປະຕິບັດວຽກງານວິຊາສະເພາະ ແລະ ມີການຊີ້ນຳ-ນຳພາຈາກກອງຄຸ້ມຄອງພາສີ V ມີແບບແຜນວິທີເຮັດວຽກ ໂດຍຖືເອົາການເຮັດວຽກເປັນໝູ່ຄະນະ ບຸກຄົນຮັບຜິດຊອບ ມີການສ້າງແຜນກວດກາຕິດຕາມຢ່າງເປັນປົກກະຕິ ແລະ ມີການປະສານສົບທົບກັບພາກສ່ວນຕ່າງໆທີ່ກ່ຽວຂ້ອງພາຍໃນດ່ານຢ່າງວ່ອງໄວ ທັນກັບສະພາບການທີ່ເກີດຂຶ້ນ ຈຶ່ງບໍ່ເກີດມີປາກົດການຫຍໍ້ທໍ່ຕ່າງໆພາຍໃນດ່ານ.
ເພື່ອເຮັດໃຫ້ແຜນການຄາດຄະເນເກັບລາຍຮັບໝົດປີ ຢ່າງໜ້ອຍລື່ນແຜນ 100% ຫຼື ຄິດເປັນເງິນປະມານ 2 ຕື້ກວ່າກີບ ຈະໄດ້ສືບຕໍ່ໃນການສຶກສາອົບຮົມທາງດ້ານແນວຄິດ-ການເມືອງ ໃຫ້ສະມາຊິກພັກ-ພະນັກງານທີ່ຢູ່ໃນຄວາມຮັບຜິດຊອບຂອງຕົນຢ່າງເປັນປົກກະຕິ ປັບປຸງແບບແຜນເຮັດວຽກໃຫ້ມີຄວາມຊັດເຈນຂຶ້ນຕື່ມ ເປັນຕົ້ນແມ່ນການກວດກາການປະຈຳການ ການປະຕິບັດໜ້າທີ່ຂອງພະນັກງານທີ່ຢູ່ໃນຄວາມຮັບຜິດຊອບໃຫ້ສູງຂຶ້ນ ເຂັ້ມງວດໃນການກວດກາສິນຄ້າ ເຄື່ອງຂອງ ແລະ ປະຕິບັດພັນທະເສຍພາສີ-ອາກອນໃຫ້ຄົບຖ້ວນ ແລະ ທັນເວລາ ນຳໃຊ້ມາດຕະການຕໍ່ຜູ້ຝ່າຝືນລະບຽບກົດໝາຍ ຈັດລະບຽບການກວດປ່ອຍສິນຄ້າຢ່າງເຂັ້ມງວດ ບໍ່ໃຫ້ບັນທຸກສິນຄ້າສູງເກີນກຳນົດຂອງລະບຽບການຂົນສົ່ງທາງບົກ-ທາງນ້ຳ ເພື່ອຄວາມເປັນລະບຽບ ແລະ ຄວາມປອດໄພໃນການສັນຈອນຕາມເສັ້ນທາງ ເຂັ້ມງວດໃນການປະຕິບັດຕາມລະບຽບເວລາເປີດ-ປິດ (ວັນເປີດດ່ານ: ວັນອັງຄານ ພະຫັດ ວັນເສົາ ເວລາ 7:30-17:00 ໂມງ) ຕາມຄະນະປ້ອງກັນຊາດ-ປ້ອງກັນຄວາມສະຫງົບເຊັນກັນລະຫວ່າງ ນະຄອນຫຼວງວຽງຈັນ ແລະ ຈັງຫວັດໜອງຄາຍ (ເມືອງສີໂຄດຕະບອງ ແລະ ອຳເພີສີຊຽງໃໝ່ ລາຊະອານາຈັກໄທ) ແລະ ບັນຫາອື່ນ ທີ່ຕິດພັນກັບຂະແໜງພາສີ.